Diari Oficial de la Generalitat Valenciana


Sumari del DOGV 6068, del 30-07-2009 (2009/8542)

RESOLUCIÓ de 8 de juliol de 2009, de la Direcció General d'Ordenació i Centres Docents, per la qual es dicten instruccions sobre l'expedició dels certificats de superació de nivell de les ensenyances d'idiomes regulades en la Llei Orgànica d'Educació.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6068

Data del DOGV
:   30-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8542


Data del document
:   08-07-2009

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ensenyament d'idiomes
    * títol d'estudis
    * legislació

RESOLUCIÓ de 8 de juliol de 2009, de la Direcció General d'Ordenació i Centres Docents, per la qual es dicten instruccions sobre l'expedició dels certificats de superació de nivell de les ensenyances d'idiomes regulades en la Llei Orgànica d'Educació. [2009/8542]
Publicat el Reial Decret 1629/2006, de 29 de desembre, pel que es fixen els aspectes bàsics del currículum de les ensenyances d'idiomes de règim especial (BOE 4/01/2007) i els Decrets 155/2007, de 21 de setembre, del Consell pel qual es regulen les ensenyances d'idiomes de règim especial en la Comunitat Valenciana i s'establix el currículum del nivell bàsic i del nivell intermedi (DOCV 24/09/2007) i el Decret 119/2008, de 5 de setembre, del Consell, pel que s'establix el currículum del nivell avançat de les ensenyances d'idiomes de règim especial en la Comunitat Valenciana (DOCV 17/09/2008).
A fi de procedir a l'expedició dels certificats de superació dels distints nivells, es considera oportú dictar les instruccions necessàries per a determinar el procediment que s'ha de seguir per a l'obtenció dels dits certificats.
Per això, en virtut de les competències establides en el Decret 118/2007, de 29 de juliol, del Consell pel qual s'establix el reglament orgànic de la Conselleria d'Educació, la Direcció General d'Ordenació i Centres Docents, resol:
U. Àmbit d'aplicació
La present resolució s'aplicarà en les Escoles Oficials d'Idiomes de la Comunitat Valenciana, per a l'alumnat que haja superat els nivells Bàsic, Intermedi i Avançat, de les ensenyances de Règim Especial corresponents al pla d'estudis establit per la Llei Orgànica 2/2006, d'Educació.
Dos. Procediment
2.1 L'alumnat sol·licitarà, en l'Escola Oficial d'Idiomes on haja superat les ensenyances, l'expedició del certificat del nivell corresponent i abonarà la taxa prevista per al mateix en l'article 128 del Text Refós de la llei de Taxes de la Generalitat de la Comunitat Valenciana.
L'alumnat podrà sol·licitar un o més certificats d'haver superat els distints nivells, previ l'abonament de la taxa que en cada cas corresponga.
2.2 Les Escoles Oficials d'Idiomes expediran el certificat de superació corresponent als nivells Bàsic i Intermedi a l'alumnat que l'haja sol·licitat. En l'expedient de l'alumne quedarà constància de la seua expedició, així com en la base de dades de certificats de l'Escola Oficial d'Idiomes.
2.3 La Conselleria d'Educació expedirà el certificat de superació del nivell Avançat a l'alumnat que l'haja sol·licitat.
L'Escola Oficial d'Idiomes gravarà la sol·licitud d'expedició del certificat i la remetrà a la Direcció Territorial d'Educació de la seua província, junt amb una còpia compulsada de l'acta final de la prova en la que conste l'alumne sol·licitant.
Tres. Registre dels Certificats de superació dels nivells Intermedi i Avançat.
3.1 Els certificats de superació del nivell Intermedi, expedits per les Escoles Oficials d'Idiomes i del nivell Avançat, expedits per la Conselleria d'Educació, han de quedar inscrits en el Registre de Títols Acadèmics i Professionals de la Comunitat Valenciana, Secció Ensenyances d'Idiomes i en el Registre Central de Títols No Universitaris del Ministeri d'Educació.
3.2 Les Escoles Oficials d'Idiomes, prèviament a l'expedició del certificat de nivell Intermedi, generaran telemàticament i impresa en paper, la proposta d'expedició dels certificats, que remetrà a la Direcció Territorial d'Educació de la seua província.
La Conselleria d'Educació assignarà una clau registral a cada un dels certificats del nivell Intermedi, d'acord amb les característiques previstes amb caràcter general per a la seua inscripció en els Registres esmentats anteriorment, i la comunicarà telemàticament a les Escoles Oficials d'Idiomes perquè quede incorporada a la seua base de dades i puga fer-la constar quan expedisca el certificat sol·licitat.
Les Escoles Oficials d'Idiomes conservaran una còpia de cada proposta junt amb una còpia de l'acta final de la prova, de manera que en qualsevol moment puga supervisar-se el correcte procediment en les propostes d'expedició dels certificats.
Quatre. Modificació en la base de dades de les certificats d'idiomes de nivell Intermedi i Avançat
Qualsevol ciutadà pot sol·licitar una modificació de les dades personals que consten en el seu expedient, a causa d'error en el nom o qualsevol altra dada o per canvi legal. Per a això aportarà la documentació necessària que acredite el motiu de la correcció (còpia del document identificatiu, certificat del Registre Civil, o un altre que s'estime adequat) i l'Escola Oficial d'idiomes, després de verificar la informació a corregir, modificarà la seua base de dades.
L'Escola Oficial d'Idiomes expedirà un nou certificat, a sol·licitud de l'interessat i amb el pagament previ de la taxa corresponent, si l'error és a causa del mateix interessat.
De l'expedició del nou certificat així com de la modificació d'estes dades, ha de quedar constància en els Registres de Títols No Universitaris; per a això l'Escola gravarà una proposta per a expedició de duplicats i l'entregarà en la Direcció Territorial d'Educació.
Cinc. Model de certificació
Els certificats de superació dels nivells Bàsic i Intermedi, expedits per les Escoles Oficials d'idiomes, s'ajustaran al model annex I a esta resolució, en el que consten les dades mínimes esmentades en el Reial Decret 1629/2006, de 29 de desembre, inclosa la referència al nivell del Marco Comú Europeu de Referència.
El certificat de superació del nivell Avançat, expedit per la Conselleria d'Educació, s'ajustarà al model annex II a esta resolució, en el que consten les dades mínimes esmentades en el Reial Decret 1629/2006, de 29 de desembre, inclosa la referència al nivell del Marco Comú Europeu de Referència.
València, 8 de juliol de 2009.- El director General d'Ordenació i Centres Docents: Francisco Baila Herrera.